CELEX: 32015D1002(01)
Language: el
Date: 2015-10-01 00:00:00
Title: Απόφαση της Επιτροπής, της 1ης Οκτωβρίου 2015, για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας

2.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 324/6
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Οκτωβρίου 2015
   για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
   (2015/C 324/07)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
   Εκτιμώντας τα ακόλουθα:
   1.   ΕΙΣΑΓΩΓΗ
   
   
               (1)
            
            
               Με τον κανονισμό (ΕΚ) αριθ. 1005/2008 («κανονισμός ΠΛΑ») θεσπίζεται το κοινοτικό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.
            
         
               (3)
            
            
               Σύμφωνα με το άρθρο 32 του κανονισμού ΠΛΑ, η Επιτροπή οφείλει να ενημερώνει τις τρίτες χώρες για το ενδεχόμενο να χαρακτηρισθούν ως μη συνεργαζόμενες τρίτες χώρες. Η ενημέρωση αυτή έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επιπλέον, η Επιτροπή πρέπει να κινήσει όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στη σχετική κοινοποίηση πληροφορίες σχετικά με τα ουσιαστικά γεγονότα και τις εκτιμήσεις που αποτελούν τη βάση για τον χαρακτηρισμό αυτό, καθώς και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που έχουν ληφθεί για να διορθωθεί η κατάσταση. Η Επιτροπή παρέχει στις ενδιαφερόμενες τρίτες χώρες τον απαιτούμενο χρόνο για να απαντήσουν στην κοινοποίηση και εύλογη προθεσμία για διόρθωση της κατάστασης.
            
         
               (4)
            
            
               Σύμφωνα με το άρθρο 31 του κανονισμού ΠΛΑ, η Επιτροπή πρέπει να χαρακτηρίζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Μια τρίτη χώρα χαρακτηρίζεται ως μη συνεργαζόμενη εάν δεν εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
            
         
               (5)
            
            
               Ο χαρακτηρισμός τρίτης χώρας ως μη συνεργαζόμενης πρέπει να βασίζεται στην εξέταση όλων των στοιχείων κατά τα οριζόμενα στο άρθρο 31 παράγραφος 2 του κανονισμού ΠΛΑ.
            
         
               (6)
            
            
               Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ ισχύουν για τις χώρες αυτές.
            
         
               (7)
            
            
               Η έννοια της ευθύνης του κράτους σημαίας και του παράκτιου κράτους έχει ενισχυθεί σταθερά στο διεθνές δίκαιο για την αλιεία και σήμερα θεωρείται ως υποχρέωση «δέουσας επιμέλειας», η οποία είναι η υποχρέωση καταβολής κάθε δυνατής προσπάθειας για την πρόληψη της παράνομης, λαθραίας και άναρχης αλιείας, συμπεριλαμβανομένης της υποχρέωσης θέσπισης των αναγκαίων διοικητικών και εκτελεστικών μέτρων ώστε να εξασφαλίζει ότι τα αλιευτικά σκάφη που φέρουν τη σημαία του, οι υπήκοοί του ή τα αλιευτικά σκάφη που δραστηριοποιούνται στα ύδατά του δεν εμπλέκονται σε δραστηριότητες που παραβιάζουν τα ισχύοντα μέτρα διατήρησης και διαχείρισης των θαλάσσιων βιολογικών πόρων και, σε περίπτωση παράβασης, η υποχρέωση συνεργασίας και διαβούλευσης με άλλα κράτη για τη διερεύνηση και, εάν χρειάζεται, την επιβολή κυρώσεων που να είναι επαρκείς για την αποτροπή παραβάσεων και να στερούν τους παραβάτες από τα οφέλη από τις παράνομες δραστηριότητές τους.
            
         
               (8)
            
            
               Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτες χώρες με την ιδιότητα του κράτους σημαίας γίνεται υπό την προϋπόθεση της κοινοποίησης στην Επιτροπή των συστημάτων εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη των ενδιαφερόμενων τρίτων χωρών.
            
         
               (9)
            
            
               Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή του κανονισμού.
            
         2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗΝ ΕΝΩΣΗ ΤΩΝ ΚΟΜΟΡΩΝ
   
   
               (10)
            
            
               Η Ένωση των Κομορών (στο εξής «Κομόρες») δεν απέστειλαν στην Επιτροπή κοινοποίηση με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ.
            
         
               (11)
            
            
               Από τις 4 έως τις 8 Μαΐου 2014 η Επιτροπή, με την υποστήριξη της αντιπροσωπείας της Ευρωπαϊκής Ένωσης στη Δημοκρατία του Μαυρικίου, στην Ένωση των Κομορών και στη Δημοκρατία των Σεϋχελλών, πραγματοποίησε επίσκεψη ελέγχου στις Κομόρες στο πλαίσιο της διοικητικής συνεργασίας που προβλέπεται στο άρθρο 20 παράγραφος 4 του κανονισμού ΠΛΑ.
            
         
               (12)
            
            
               Σκοπός της επίσκεψης ήταν να ελεγχθούν τα στοιχεία σχετικά με το σύστημα των Κομορών για την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά τους σκάφη, μέτρων που έλαβαν οι Κομόρες για να εκπληρώσουν τις υποχρεώσεις του όσον αφορά την καταπολέμηση της ΠΛΑ αλιείας.
            
         
               (13)
            
            
               Η τελική έκθεση της αποστολής ελέγχου απεστάλη στις Κομόρες στις 3 Ιουνίου 2015. H Επιτροπή διαπίστωσε στη διάρκεια της επίσκεψης ότι ελάχιστη ή καμία πρόοδος δεν είχε σημειωθεί για την εξάλειψη των αδυναμιών που είχαν εντοπίσει οι αρχές των Κομορών τον Οκτώβριο του 2011 (2).
            
         
               (14)
            
            
               Οι Κομόρες δεν διατύπωσαν παρατηρήσεις στην τελική έκθεση.
            
         
               (15)
            
            
               Οι Κομόρες είναι μέλος της επιτροπής τόνου Ινδικού ωκεανού (IOTC) και της επιτροπής αλιείας νοτιοδυτικού Ινδικού ωκεανού (SWIOFC). Οι Κομόρες έχουν κυρώσει τη σύμβαση των Ηνωμένων Εθνών για το δίκαιο της θάλασσας (UNCLOS) του 1982.
            
         
               (16)
            
            
               Η Ευρωπαϊκή Ένωση και η Ένωση των Κομορών έχουν υπογράψει συμφωνία αλιευτικής σύμπραξης που είναι σήμερα σε ισχύ (3).
            
         
               (17)
            
            
               Για να αξιολογήσει τη συμμόρφωση των Κομορών με τις διεθνείς υποχρεώσεις τους ως κράτους σημαίας, κράτους λιμένος, παράκτιου κράτους ή κράτους αγοράς, οι οποίες προβλέπονται στις διεθνείς συμφωνίες που αναφέρονται στην αιτιολογική σκέψη 15 και καθορίζονται από τις σχετικές περιφερειακές οργανώσεις διαχείρισης της αλιείας (ΠΟΔΑ) που αναφέρονται στην εν λόγω αιτιολογική σκέψη, η Επιτροπή αναζήτησε και ανέλυσε όλα τα στοιχεία που θεώρησε απαραίτητα για τον σκοπό αυτό. Το ισχύον εσωτερικό νομικό πλαίσιο για τη διαχείριση της αλιείας στις Κομόρες είναι ο κώδικας αλιείας και υδατοκαλλιέργειας που θεσπίστηκε με τον νόμο αριθ. 07-011/AU της 29ης Αυγούστου 2007 και ένα σύνολο υπουργικών συμφωνιών.
            
         
               (18)
            
            
               Η Επιτροπή χρησιμοποίησε επίσης πληροφορίες από διαθέσιμα στοιχεία προερχόμενα από τις διάφορες ΠΟΔΑ καθώς και δημοσιευμένες πληροφορίες.
            
         3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΗΣ ΕΝΩΣΗΣ ΤΩΝ ΚΟΜΟΡΩΝ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (19)
            
            
               Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή εξέτασε τις υποχρεώσεις της Ένωσης των Κομορών ως κράτους σημαίας, κράτους λιμένος, παράκτιου κράτους ή κράτους αγοράς. Για τους σκοπούς της εξέτασης αυτής, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
         3.1.   Επαναλαμβανόμενη ΠΛΑ αλιεία και εμπορικές ροές ΠΛΑ και μέτρα που έχουν ληφθεί εν προκειμένω (άρθρο 31 παράγραφος 4 του κανονισμού ΠΛΑ)
   
   
               (20)
            
            
               Με βάση τις δημοσιευμένες πληροφορίες καθώς και πληροφορίες που συνέλεξε η Επιτροπή και από τις αρχές των Κομορών, η Επιτροπή διαπίστωσε ότι υπάρχουν στοιχεία για εμπλοκή περίπου 20 σκαφών από τις Κομόρες σε δραστηριότητες ΠΛΑ αλιείας κατά την περίοδο 2010 έως 2015.
            
         
               (21)
            
            
               H Επιτροπή διαπίστωσε ότι υπάρχουν περίπου 20 σκάφη από τις Κομόρες που αλιεύουν εκτός της αποκλειστικής οικονομικής ζώνης (ΑΟΖ) των Κομορών χωρίς άδεια από τις αρχές των Κομορών. Αυτό αντιβαίνει στις συστάσεις που αναφέρονται στο σημείο 45 του διεθνούς σχεδίου δράσης για την πρόληψη, αποτροπή και εξάλειψη της παράνομης, λαθραίας και άναρχης αλιείας (IPOA IUU (4)) και στην παράγραφο 8 εδάφιο 2 σημείο 2 του κώδικα δεοντολογίας του FAO που προβλέπει ότι τα κράτη θα πρέπει να διασφαλίζουν ότι έκαστο των σκαφών που δικαιούται να φέρει τη σημαία τους και το οποίο αλιεύει εκτός των υδάτων τους διαθέτει έγκυρη άδεια. Συνιστά επίσης μη τήρηση των συστάσεων που αναφέρονται στα σημεία 29 και 30 των προαιρετικών κατευθυντήριων γραμμών του FAO σχετικά με την επίδοση του κράτους σημαίας (5).
            
         
               (22)
            
            
               Με βάση δημοσιευμένες πληροφορίες, δύο σκάφη των Κομορών αναφέρθηκαν επίσης ότι πραγματοποίησαν μεταφόρτωση εν πλω ανοικτά της ακτής της Δυτικής Αφρικής το 2014 (6). Οι συγκεκριμένες δραστηριότητες έλαβαν χώρα χωρίς άδεια από τις αρχές των Κομορών. Η έλλειψη ελέγχου από τις Κομόρες συνιστά παράβαση του σημείου 49 του IPOA IUU, το οποίο προβλέπει ότι τα κράτη σημαίας θα πρέπει να διασφαλίζουν ότι όλα τα σκάφη τους που εμπλέκονται σε μεταφόρτωση διαθέτουν προγενέστερη άδεια που εκδίδει το κράτος σημαίας και υποβάλλουν αναφορά στις εθνικές αρχές.
            
         
               (23)
            
            
               Επιπλέον, οι αρχές των Κομορών αναγνώρισαν ότι τα σκάφη των Κομορών που αλιεύουν εκτός της ΑΟΖ των Κομορών δεν υπόκεινται σε κανένα μέτρο παρακολούθησης, ελέγχου και εποπτείας. Δεν αναφέρουν τη γεωγραφική θέση τους στο κέντρο παρακολούθησης της αλιείας των Κομορών ούτε οποιαδήποτε άλλη πληροφορία στις αρχές των Κομορών όπως δεδομένα αλιευμάτων ή πληροφορίες για εκφορτώσεις και μεταφορτώσεις. Με αυτές τις αδυναμίες οι Κομόρες παραβαίνουν το άρθρο 94 παράγραφοι 1 και 2 της UNCLOS, που προβλέπει ότι κάθε κράτος ασκεί αποτελεσματικά τη δικαιοδοσία του και τον έλεγχό του επί των σκαφών που φέρουν τη σημαία του. Αυτό είναι επίσης αντίθετο προς τη σύσταση του σημείου 24 του IPOA IUU, που προβλέπει την υποχρέωση ανάληψης ολοκληρωμένου και αποτελεσματικού ελέγχου των αλιευτικών δραστηριοτήτων, και του σημείου 35 του IPOA IUU, που προβλέπει ότι ένα κράτος σημαίας θα πρέπει να διασφαλίζει ότι, πριν από τη νηολόγηση ενός σκάφους, μπορεί να ασκεί την αρμοδιότητά του ώστε να διασφαλίζει ότι το σκάφος δεν εμπλέκεται σε ΠΛΑ αλιεία. Αυτό είναι επίσης αντίθετο προς τα σημεία 31, 32 και 33 των προαιρετικών κατευθυντήριων γραμμών του FAO για την επίδοση του κράτους σημαίας, που προβλέπουν ότι τα κράτη σημαίας θα πρέπει να εφαρμόζουν καθεστώτα ελέγχου στα σκάφη τους και να θεσπίσουν ένα καθεστώς επιβολής το οποίο, μεταξύ άλλων, ανιχνεύει και λαμβάνει μέτρα επιβολής και αποτελεσματικές κυρώσεις κατά της παραβίασης των ισχυουσών νομοθετικών και κανονιστικών διατάξεων και των ισχυόντων διεθνών μέτρων διατήρησης και διαχείρισης. Τέλος, εξαιτίας αυτών των αδυναμιών είναι πιθανόν τα συγκεκριμένα σκάφη να μπορούν να αλιεύουν παράνομα και τα αλιεύματά τους να παραμένουν λαθραία.
            
         
               (24)
            
            
               Δεδομένων των δηλώσεων των αρχών των Κομορών, η Επιτροπή διαπίστωσε ότι ο κατάλογος των σκαφών που φέρουν τη σημαία των Κομορών δεν είναι ενοποιημένος. Καίτοι η αρμόδια για την αλιεία αρχή δεν διαθέτει συγκεκριμένες πληροφορίες για τα σκάφη των Κομορών που αλιεύουν εκτός της ΑΟΖ των Κομορών, η αρμόδια για τη νηολόγηση σκαφών αρχή διαθέτει μόνον επιμέρους πληροφορίες σχετικά με την κατάσταση του νηολογίου των Κομορών. Σε αντίθεση με τις συστάσεις του σημείου 40 του IPOA IUU και του σημείου 19 των προαιρετικών κατευθυντήριων γραμμών του FAO σχετικά με την επίδοση του κράτους σημαίας, υπάρχει έλλειψη συνεργασίας και ανταλλαγής πληροφοριών μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας. Επιπλέον, με αυτή την αδυναμία οι Κομόρες παραβαίνουν το άρθρο 94 παράγραφος 2 στοιχείο β) της UNCLOS. Επίσης, οι Κομόρες δεν ακολουθούν τη σύσταση του σημείου 42 του IPOA IUU, που προβλέπει ότι κάθε κράτος διατηρεί νηολόγιο σκαφών που περιλαμβάνει τα στοιχεία ταυτότητας των σκαφών που φέρουν τη σημαία του.
            
         
               (25)
            
            
               Η έλλειψη εσωτερικής συνεργασίας που περιγράφεται στην αιτιολογική σκέψη 24 παραβαίνει την υποχρέωση που ανέλαβαν οι αρχές των Κομορών έναντι της Ευρωπαϊκής Ένωσης τον Οκτώβριο του 2011 περί εδραίωσης στενότερης συνεργασίας μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας (7).
            
         
               (26)
            
            
               Η έλλειψη συνεργασίας μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας περιορίζει την ικανότητα των Κομορών να παρακολουθούν το μέγεθος και τη χωρητικότητα του στόλου τους και επιτρέπει σε παράνομους φορείς εκμετάλλευσης να αλιεύουν υπό σημαία Κομορών χωρίς να εντοπίζονται.
            
         
               (27)
            
            
               Η Επιτροπή διαπίστωσε ότι η έλλειψη συνεργασίας μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας επιδεινώνεται από την εμπλοκή υπεράκτιων ιδιωτικών εταιρειών στη διαδικασία νηολόγησης οι οποίες είναι υπεύθυνες για την εγγραφή σκαφών στο νηολόγιο και που μπορούν να χορηγούν προσωρινά πιστοποιητικά νηολόγησης.
            
         
               (28)
            
            
               Επιπλέον, η αρμόδια για τη νηολόγηση αρχή δεν συμβουλεύεται τους καταλόγους σκαφών ΠΛΑ που έχουν καταρτίσει οι ΠΟΔΑ πριν από τη νηολόγηση ενός σκάφους που σκοπεύει να ασκεί αλιευτική δραστηριότητα εκτός της ΑΟΖ των Κομορών. Αυτό παραβιάζει το σημείο 36 του IPOA IUU, που προβλέπει ότι τα κράτη σημαίας θα πρέπει να μην επιτρέπουν σε σκάφη με ιστορικό μη συμμόρφωσης να φέρουν τη σημαία τους. Αυτό υποδηλώνει επίσης ότι δεν έχουν ακόμα αναπτυχθεί αυστηρές διαδικασίες νηολόγησης και ότι παραμένει υψηλός ο κίνδυνος δραστηριοτήτων ΠΛΑ αλιείας για τον στόλο των Κομορών.
            
         
               (29)
            
            
               Με βάση τις πληροφορίες που συνέλεξε κατά την επίσκεψη ελέγχου του Μαΐου 2015 στις Κομόρες, η Επιτροπή διαπίστωσε ότι τρία σκάφη των Κομορών είχαν λάβει άδεια αλιείας στα ύδατα των Κομορών χωρίς να διαθέτουν συσκευή του συστήματος παρακολούθησης σκαφών (VMS) ή να έχουν παρατηρητή επί του σκάφους. Η κατάσταση αυτή αποτελεί παράβαση του άρθρου 94 παράγραφοι 1 και 2 της UNCLOS. Επίσης δεν τηρεί το σημείο 24 του IPOA IUU. Επιπλέον, τα συγκεκριμένα σκάφη δεν αναφέρουν τις ποσότητες των ιχθύων επί του σκάφους στις αρχές των Κομορών εντός της προκαθορισμένης προθεσμίας πριν από την εκφόρτωση στις Κομόρες. Αυτό είναι αντίθετο προς το σημείο 55 του IPOA IUU, που προβλέπει ότι, προτού επιτραπεί η πρόσβαση σκάφους σε λιμένα, τα κράτη θα πρέπει να απαιτούν από τα σκάφη να παρέχουν, μεταξύ άλλων, εύλογη εκ των προτέρων αναγγελία της εισόδου τους στον λιμένα, λεπτομερή στοιχεία για το αλιευτικό ταξίδι και τις ποσότητες ιχθύων επί του σκάφους, προκειμένου να εξακριβώνεται κατά πόσο το σκάφος μπορεί να έχει εμπλακεί ή να υποστηρίζει ΠΛΑ αλιεία. Η κατάσταση αυτή συνεπάγεται ότι για προϊόντα προερχόμενα από τα εν λόγω σκάφη δεν μπορεί να υπάρχει εγγύηση ότι δεν προέρχονται από δραστηριότητες ΠΛΑ αλιείας.
            
         
               (30)
            
            
               Σύμφωνα με το άρθρο 31 παράγραφος 4 στοιχείο β), η Επιτροπή εξέτασε επίσης τα μέτρα που έλαβαν οι Κομόρες για την πρόσβαση αλιευτικών προϊόντων που προέρχονται από ΠΛΑ αλιεία στην αγορά τους.
            
         
               (31)
            
            
               Δεδομένης της κατάστασης που περιγράφεται στις αιτιολογικές σκέψεις 22, 23 και 25, η ιχνηλασιμότητα ιχθύων ή προϊόντων ιχθύων παρεμποδίζεται από την έλλειψη παρακολούθησης, ελέγχου και εποπτείας· την κατάσταση του νηολογίου των Κομορών· και την έλλειψη συνεργασίας μεταξύ των αρμόδιων για τη νηολόγηση σκαφών αρχών και των αρμόδιων για την αλιεία αρχών.
            
         
               (32)
            
            
               Με βάση τις πληροφορίες που συγκεντρώθηκαν από τις αρχές των Κομορών, τα σκάφη των Κομορών που επιτρέπεται να αλιεύουν στην ΑΟΖ των Κομορών χρησιμοποιούσαν ημερολόγια πλοίου τα οποία είχαν φτιάξει οικονομικοί φορείς εκμετάλλευσης σε γλώσσες της Σρι Λάνκα. Οι γλώσσες αυτές δεν είναι κατανοητές από τους επιθεωρητές αλιείας των Κομορών. Σύμφωνα με τις πληροφορίες που συγκεντρώθηκαν κατά την επίσκεψη στις Κομόρες τον Μάιο του 2015, οι αρχές των Κομορών δεν είχαν ολοκληρώσει την ανάπτυξη του δικού τους μοντέλου ημερολογίου πλοίου. Η ιχνηλασιμότητα δεν μπορεί να διασφαλιστεί με τη χρήση ημερολογίων πλοίου σε γλώσσα μη κατανοητή από τους επιθεωρητές αλιείας των Κομορών. Η συγκεκριμένη κατάσταση παρεμποδίζει επίσης τη διαφάνεια και είναι αντίθετη προς το σημείο 24 του IPOA IUU και το σημείο 33 των προαιρετικών κατευθυντήριων γραμμών του FAO σχετικά με την επίδοση του κράτους σημαίας, που προβλέπει την υποχρέωση ανάληψης ολοκληρωμένου και αποτελεσματικού ελέγχου των αλιευτικών δραστηριοτήτων από την έναρξή τους, μέσω του σημείου εκφόρτωσης, έως τον τελικό προορισμό. Αυτό είναι επίσης αντίθετο προς το σημείο 71 του IPOA IUU, που προβλέπει ότι τα κράτη πρέπει να λάβουν μέτρα για τη βελτίωση της διαφάνειας των αγορών τους ώστε να καταστεί δυνατή η ιχνηλασιμότητα των ιχθύων και των προϊόντων ιχθύων.
            
         
               (33)
            
            
               Υπενθυμίζεται ότι η αιτιολογική σκέψη 23 δείχνει ότι τα σκάφη των Κομορών που αλιεύουν εκτός της ΑΟΖ των Κομορών δεν υπόκεινται σε οποιονδήποτε τύπο ελέγχου από τις αρχές των Κομορών. Τα συγκεκριμένα σκάφη δεν διαθέτουν ημερολόγια πλοίου που προορίζονται για τις αρχές των Κομορών και δεν διαβιβάζουν οποιαδήποτε πληροφορία σχετικά με τις αλιευτικές δραστηριότητες, τις εκφορτώσεις και μεταφορτώσεις τους στις αρχές των Κομορών. Αυτό είναι αντίθετο προς το άρθρο 94 της UNCLOS και δεν τηρεί τις συστάσεις των σημείων 24 και 35 του IPOA IUU καθώς και του σημείου 33 των προαιρετικών κατευθυντήριων γραμμών του FAO σχετικά με την επίδοση του κράτους σημαίας, εφόσον συνεπάγεται ότι δεν διασφαλίζεται η ιχνηλασιμότητα ιχθύων και προϊόντων ιχθύων που προέρχονται από τα συγκεκριμένα σκάφη.
            
         
               (34)
            
            
               Στην παράγραφο 11 εδάφια 2 και 3 του κώδικα δεοντολογίας του FAO ορίζεται επιπλέον ότι το διεθνές εμπόριο ιχθύων και αλιευτικών προϊόντων δεν πρέπει να υπονομεύει τη βιώσιμη ανάπτυξη της αλιείας, ενώ πρέπει να βασίζεται σε διαφανή μέτρα καθώς και σε απλές και κατανοητές νομοθετικές και κανονιστικές διατάξεις και διοικητικές διαδικασίες. Επιπλέον, η παράγραφος 11 εδάφιο 1 στοιχείο 11 του κώδικα δεοντολογίας του FAO προβλέπει ότι τα κράτη θα πρέπει να διασφαλίζουν ότι το διεθνές και εγχώριο εμπόριο ιχθύων και αλιευτικών προϊόντων συνάδει με χρηστές πρακτικές διατήρησης και διαχείρισης βελτιώνοντας την ταυτοποίηση της καταγωγής των ιχθύων και των αλιευτικών προϊόντων που αποτελούν αντικείμενο εμπορικών συναλλαγών. Το IPOA IUU παρέχει περαιτέρω καθοδήγηση σχετικά με διεθνώς συμφωνηθέντα μέτρα συναφή με την αγορά (σημεία 65 έως 76) που αφορούν τη μείωση ή την εξάλειψη του εμπορίου ιχθύων και προϊόντων ιχθύων που προέρχονται από την ΠΛΑ αλιεία.
            
         
               (35)
            
            
               Με βάση τις πληροφορίες που συνέλεξε η Επιτροπή καθώς και τις δηλώσεις των αρχών των Κομορών, καίτοι έχουν αναπτυχθεί μονάδες μεταποίησης στις Κομόρες, δεν έχουν ακόμα οριστεί αυστηρά καθεστώτα ιχνηλασιμότητας και πιστοποίησης. Η κατάσταση αυτή αυξάνει επίσης τον κίνδυνο προϊόντα που προέρχονται από δραστηριότητες ΠΛΑ αλιείας να μπορούν να τυγχάνουν μεταποίησης και εμπορίας μέσω των Κομορών.
            
         
               (36)
            
            
               Δεδομένης της κατάστασης που εξηγείται σε αυτό το τμήμα της απόφασης και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι, σύμφωνα με το άρθρο 31 παράγραφος 3 και παράγραφος 4 στοιχεία α) και β) του κανονισμού ΠΛΑ, οι Κομόρες δεν εκπλήρωσαν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος και κράτος αγοράς όσον αφορά σκάφη ΠΛΑ και ΠΛΑ αλιεία που πραγματοποιείται ή υποστηρίζεται από σκάφη που φέρουν τη σημαία τους ή από υπηκόους τους, και δεν διασφάλισαν την πρόληψη της πρόσβασης αλιευτικών προϊόντων που προέρχονται από ΠΛΑ αλιεία στην αγορά τους.
            
         3.2.   Αδυναμία συνεργασίας και εφαρμογής των διατάξεων (άρθρο 31 παράγραφος 5 του κανονισμού ΠΛΑ)
   
   
               (37)
            
            
               Σύμφωνα με το άρθρο 31 παράγραφος 5 στοιχείο α), η Επιτροπή ανέλυσε τη συνεργασία της με τις Κομόρες για να διαπιστώσει εάν είχαν συνεργαστεί αποτελεσματικά ως προς την απάντηση σε ερωτήσεις, την παροχή ενημέρωσης ή τη διερεύνηση θεμάτων που σχετίζονται με την ΠΛΑ αλιεία και σχετικές δραστηριότητες.
            
         
               (38)
            
            
               Καίτοι οι αρχές των Κομορών ήταν εν γένει συνεργάσιμες στη διάρκεια της αποστολής, οι αρμόδιες για την αλιεία αρχές των Κομορών δεν απάντησαν σε περαιτέρω αιτήματα για παροχή πληροφοριών. Η Επιτροπή διαπίστωσε ότι αυτή η έλλειψη συνεργασίας επιδεινώνεται από την κατάσταση του νηολογίου των Κομορών και από την έλλειψη συνεργασίας μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας, όπως αναφέρεται στην ενότητα 3.1.
            
         
               (39)
            
            
               Επιπλέον, όπως υπενθυμίζεται στην αιτιολογική σκέψη 25, η έλλειψη συνεργασίας μεταξύ των αρμόδιων για τη νηολόγηση σκαφών αρχών και των αρμόδιων αρχών αλιείας θα πρέπει να εξεταστεί σύμφωνα με την υποχρέωση που ανέλαβαν οι Κομόρες τον Οκτώβριο του 2011 να εδραιώσουν στενότερη συνεργασία μεταξύ των εν λόγω αρχών (8). Όπως αναφέρεται στην ενότητα 3.1, ελάχιστη ή καμία πρόοδος δεν είχε σημειωθεί για την εξάλειψη αυτής της κρίσιμης αδυναμίας που είχε εντοπιστεί και οι Κομόρες δεν τήρησαν τη δέσμευσή τους
            
         
               (40)
            
            
               Κατά την επίσκεψη ελέγχου της Επιτροπής τον Μάιο του 2015, οι αρχές των Κομορών ενημέρωσαν την Επιτροπή ότι δεν ήταν σε θέση να διαβιβάσουν τον ναυτικό κώδικα που βρισκόταν υπό έγκριση. Έκτοτε, η Επιτροπή ούτε ενημερώθηκε σχετικά με την έγκριση ούτε παρέλαβε αντίγραφο.
            
         
               (41)
            
            
               Επιπλέον, οι αρχές των Κομορών κλήθηκαν να παράσχουν στην Επιτροπή κατάλογο των αλιευτικών και των συναφών με την αλιεία σκαφών των Κομορών. Η Επιτροπή δεν παρέλαβε αντίγραφο του εν λόγω καταλόγου.
            
         
               (42)
            
            
               Στο πλαίσιο της συνολικής εκτίμησης της εκπλήρωσης των καθηκόντων που υπέχουν οι Κομόρες ως κράτος σημαίας, η Επιτροπή ανέλυσε επίσης κατά πόσον οι Κομόρες συνεργάζονται με άλλα κράτη στην καταπολέμηση της ΠΛΑ αλιείας.
            
         
               (43)
            
            
               Η Επιτροπή διαπίστωσε ότι, καίτοι οι Κομόρες συνεργάζονται με τις χώρες της περιοχής του Ινδικού ωκεανού, δεν συνεργάζονται με τρίτες χώρες εκτός της περιοχής όπου αλιεύουν σκάφη των Κομορών. Όπως εξηγείται στην αιτιολογική σκέψη 24, αυτή η έλλειψη συνεργασίας μπορεί να οφείλεται στο γεγονός ότι οι αρχές των Κομορών διαθέτουν ελάχιστες ή και καθόλου πληροφορίες σχετικά με τα συγκεκριμένα σκάφη. Η εν λόγω κατάσταση, που επισημαίνεται στα ευρήματα της ενότητας 3.1, δεν τηρεί τη σύσταση του σημείου 28 του IPOA IUU, που προβλέπει ότι τα κράτη θα πρέπει να συντονίζουν τις δραστηριότητές τους και να συνεργάζονται στην καταπολέμηση της ΠΛΑ αλιείας. Αυτό επίσης δεν τηρεί το σημείο 31 του IPOA IUU, που προβλέπει ότι τα κράτη σημαίας θα πρέπει να εξετάζουν τη σύναψη συμφωνιών ή την υιοθέτηση ρυθμίσεων με άλλα κράτη και άλλως να συνεργάζονται για την επιβολή των εφαρμοστέων κανονιστικών διατάξεων και των μέτρων ή διατάξεων διατήρησης και διαχείρισης που έχουν εγκριθεί σε εθνικό, περιφερειακό ή διεθνές επίπεδο.
            
         
               (44)
            
            
               Σύμφωνα με το άρθρο 31 παράγραφος 5 στοιχείο β), η Επιτροπή ανέλυσε τα υφιστάμενα μέτρα επιβολής για την πρόληψη, την αποτροπή και την εξάλειψη της ΠΛΑ αλιείας στις Κομόρες.
            
         
               (45)
            
            
               Η Επιτροπή διαπίστωσε ότι οι αρχές των Κομορών δεν ανέφεραν τη λήψη οποιωνδήποτε μέτρων όσον αφορά τα σκάφη για τα οποία γίνεται λόγος στην αιτιολογική σκέψη 23, τα οποία πραγματοποίησαν δραστηριότητες που περιλαμβάνουν τη μεταφόρτωση εν πλω ανοικτά της ακτής της Δυτικής Αφρικής το 2014.
            
         
               (46)
            
            
               Όσον αφορά τις πληροφορίες που αναφέρονται στις αιτιολογικές σκέψεις 21 και 23 και δεδομένων των δηλώσεων των Κομορών, η Επιτροπή διαπίστωσε ότι οι αρχές των Κομορών γνώριζαν ότι σκάφη που φέρουν τη σημαία των Κομορών αλίευαν, κατά παράβαση των νομοθετικών διατάξεων και απαιτήσεων των Κομορών, εκτός της ΑΟΖ των Κομορών και εκφόρτωναν στη Δυτική Αφρική και στην Ασία. Ωστόσο, η Επιτροπή διαπίστωσε ότι οι αρχές των Κομορών δεν έλαβαν μέτρα επιβολής όσον αφορά τα εν λόγω σκάφη.
            
         
               (47)
            
            
               Επιπλέον, η Επιτροπή διαπίστωσε κατά την επίσκεψη ελέγχου που πραγματοποίησε τον Μάιο του 2015 ότι το μεγαλύτερο μέρος του στόλου των Κομορών δεν διαβιβάζει πληροφορίες VMS στις αρχές των Κομορών. Η κατάσταση αυτή τονίζει την αδυναμία των αρχών να παρακολουθούν τις δραστηριότητες των σκαφών των Κομορών και υπονομεύει την ικανότητα των αρχών να επιβάλουν αποτελεσματικά κανόνες εφαρμοστέους στους διάφορους οικείους τομείς. Αυτό, σε συνδυασμό με την έλλειψη εσωτερικής συνεργασίας και συνεργασίας με τρίτες χώρες, δημιουργεί ιδανικό περιβάλλον για την ανάπτυξη δραστηριοτήτων ΠΛΑ αλιείας.
            
         
               (48)
            
            
               Η κατάσταση που αναφέρεται στις αιτιολογικές σκέψεις 45 έως 47 είναι αντίθετη προς το άρθρο 94 της UNCLOS. Είναι επίσης αντίθετη προς συστάσεις για λήψη μέτρων επιβολής όσον αφορά τις δραστηριότητες ΠΛΑ αλιείας και την επιβολή επαρκώς αυστηρών κυρώσεων για τις συγκεκριμένες δραστηριότητες, με σκοπό την αποτελεσματική πρόληψη, αποτροπή και εξάλειψη της ΠΛΑ αλιείας και τη στέρηση από τους παραβάτες των οφελών που προκύπτουν από την εν λόγω αλιεία, όπως αναφέρεται στην παράγραφο 8 εδάφιο 2 σημείο 7 στον κώδικα δεοντολογίας του FAO, στο σημείο 21 του IPOA IUU και στα σημεία 31 έως 33, 35 και 38 των προαιρετικών κατευθυντήριων γραμμών του FAO σχετικά με την επίδοση του κράτους σημαίας.
            
         
               (49)
            
            
               Όσον αφορά το νομικό πλαίσιο των Κομορών για τον τομέα της αλιείας, οι αρχές των Κομορών αναγνώρισαν στη διάρκεια της επίσκεψης της Επιτροπής τον Μάιο του 2015 ότι πρέπει να εκπονηθούν περαιτέρω εκτελεστικά κείμενα του κώδικα αλιείας και υδατοκαλλιέργειας προκειμένου να διασφαλιστεί η συνοχή μεταξύ εθνικού δικαίου και διεθνών και περιφερειακών εφαρμοστέων κανόνων.
            
         
               (50)
            
            
               Επιπλέον, ο Κώδικας αλιείας και υδατοκαλλιέργειας των Κομορών δεν περιλαμβάνει σκάφη που πραγματοποιούν σχετικές με την αλιεία δραστηριότητες στον ορισμό των αλιευτικών σκαφών. Επιπροσθέτως, καίτοι το νομικό πλαίσιο των Κομορών καλύπτει σοβαρές παραβάσεις όπως ορίζονται βάσει του διεθνούς δικαίου, το εν λόγω νομικό πλαίσιο δεν ορίζει ρητώς την ΠΛΑ αλιεία και δεν προβλέπει επακριβώς μέτρα επιβολής και κυρώσεις για υπηκόους που υποστηρίζουν ή έχουν εμπλακεί σε ΠΛΑ αλιεία όπως περιγράφεται στο σημείο 18 του IPOA IUU. Όσον αφορά το καθεστώς επιβολής κυρώσεων, θα πρέπει να σημειωθεί ότι τα πρόστιμα που προβλέπονται στο πλαίσιο των δραστηριοτήτων βιομηχανικής αλιείας βασίζονται στην αξία των τελών έκδοσης αδειών. Εντούτοις, οι κατηγορίες των αδειών αλιείας που ορίζονται στη νομοθεσία των Κομορών περιορίζονται μόνο στα θυννοειδή. Επομένως, σε περιπτώσεις παραβάσεων του βιομηχανικού στόλου σχετικά με βενθοπελαγικά ή πελαγικά είδη δεν υπάρχουν αντίστοιχα πρόστιμα, λαμβανομένης υπόψη της έλλειψης αντίστοιχων τελών έκδοσης αδειών. Η κατάσταση αυτή μειώνει το επίπεδο αποτροπής του καθεστώς επιβολής κυρώσεων των Κομορών.
            
         
               (51)
            
            
               Επιπλέον, οι Κομόρες δεν διαθέτουν εθνικό σχέδιο επιθεώρησης προκειμένου να διασφαλίζεται μία συνεκτική πολιτική σχετικά με τον έλεγχο των δραστηριοτήτων του στόλου των Κομορών. Λαμβανομένου υπόψη του μεγέθους του στόλου των Κομορών και των αναπτυξιακών προοπτικών του (9), οι Κομόρες δεν διαθέτουν επαρκή αριθμό παρατηρητών.
            
         
               (52)
            
            
               Οι Κομόρες έχουν χαμηλό δείκτη ανθρώπινης ανάπτυξης και κατετάγησαν 159ες μεταξύ 187 χωρών το 2013 (10) σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI). Στο παράρτημα II του κανονισμού (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (11) οι Κομόρες κατατάσσονται στην κατηγορία των λιγότερο αναπτυγμένων χωρών, σύμφωνα με τον κατάλογο δικαιούχων επίσημης αναπτυξιακής βοήθειας (ΕΑΒ) τον οποίον εξέδωσε την 1η Ιανουαρίου 2015 η επιτροπή αναπτυξιακής βοήθειας (DAC) του Οργανισμού Οικονομικής Συνεργασίας και Ανάπτυξης (ΟΟΣΑ) (12).
            
         
               (53)
            
            
               Παρά την ανάλυση στην αιτιολογική σκέψη 52, σημειώνεται επίσης ότι, με βάση τα στοιχεία που προκύπτουν από την επίσκεψη ελέγχου της Επιτροπής τον Μάιο του 2015, δεν μπορεί να θεωρηθεί ότι οι Κομόρες στερούνται χρηματοδοτικών πόρων. Μάλλον στερούνται του απαραίτητου διοικητικού περιβάλλοντος το οποίο θα διασφαλίσει την αποτελεσματική και αποδοτική εκτέλεση των καθηκόντων τους ως κράτους σημαίας, παράκτιου κράτους, κράτους λιμένος και κράτους αγοράς.
            
         
               (54)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των Κομορών, διαπιστώνεται ότι, δυνάμει του άρθρου 31 παράγραφοι 3 και 5 του κανονισμού ΠΛΑ, οι Κομόρες δεν εκπλήρωσαν τα καθήκοντα που υπέχουν δυνάμει του διεθνούς δικαίου σε ό,τι αφορά τις προσπάθειες με στόχο τη συνεργασία και την επιβολή των διατάξεων.
            
         3.3.   Μη εφαρμογή των διεθνών κανόνων (άρθρο 31 παράγραφος 6 του κανονισμού ΠΛΑ)
   
   
               (55)
            
            
               Οι Κομόρες έχουν κυρώσει την UNCLOS το 1994 και είναι συμβαλλόμενο μέρος της IOTC και της SWIOFC.
            
         
               (56)
            
            
               Σύμφωνα με το άρθρο 31 παράγραφος 6 στοιχείο β), η Επιτροπή ανέλυσε όλες τις πληροφορίες σχετικά με το καθεστώς των Κομορών ως συμβαλλομένου μέρους της IOTC και της SWIOFC.
            
         
               (57)
            
            
               Σύμφωνα με τα στοιχεία που προκύπτουν από την έκθεση συμμόρφωσης της IOTC για τις Κομόρες που εκπονήθηκε στις 23 Μαρτίου 2015 (13), αρκετά επαναλαμβανόμενα ζητήματα συμμόρφωσης εντοπίστηκαν το 2014. Ειδικότερα, οι Κομόρες δεν ανέφεραν ονομαστικά αλιεύματα για καρχαρίες, όπως απαιτείται από το ψήφισμα 05/05 της IOTC, δεν ανέφεραν αλιεύματα και αλιευτική προσπάθεια για καρχαρίες, όπως απαιτείται από το ψήφισμα 05/05 της IOTC, δεν ανέφεραν συχνότητα μεγεθών για καρχαρίες, όπως απαιτείται από το ψήφισμα 05/05 της IOTC, δεν ανέφεραν συχνότητα μεγεθών για τα ξένα σκάφη με γρι-γρι που αλιεύουν στην ΑΟΖ τους, όπως απαιτείται από το ψήφισμα 10/02 της IOTC και δεν εφάρμοσαν το καθεστώς παρατηρητή για μη βιομηχανική δειγματοληψία, όπως απαιτείται από το ψήφισμα 11/04 της IOTC.
            
         
               (58)
            
            
               Εντοπίστηκαν επίσης μη επαναλαμβανόμενα ζητήματα συμμόρφωσης. Οι Κομόρες δεν ανέφεραν ονομαστικά αλιεύματα για την παράκτια αλιεία, όπως απαιτείται από το ψήφισμα 10/02 της IOTC, δεν ανέφεραν αλιεύματα και αλιευτική προσπάθεια για την παράκτια αλιεία, όπως απαιτείται από το ψήφισμα 10/02 της IOTC και δεν ανέφεραν συχνότητα μεγεθών για την παράκτια αλιεία, όπως απαιτείται από το ψήφισμα 10/02 της IOTC.
            
         
               (59)
            
            
               Τα ζητήματα συμμόρφωσης των Κομορών προς την IOTC καταδεικνύουν την αδυναμία των Κομορών να εκπληρώσουν τις υποχρεώσεις που υπέχουν ως κράτος σημαίας βάσει του άρθρου 94 της σύμβασης UNCLOS. Δείχνουν επίσης ότι οι Κομόρες δεν τηρούν τις συστάσεις των σημείων 31 έως 33, 35 και 38 των προαιρετικών κατευθυντήριων γραμμών του FAO σχετικά με την επίδοση του κράτους σημαίας και του σημείου 24 του IPOA IUU.
            
         
               (60)
            
            
               Με εξαίρεση την IOTC και τη SWIOFC, οι Κομόρες δεν είναι συμβαλλόμενο μέρος σε άλλες ΠΟΔΑ. Λαμβανομένης υπόψη της διάρθρωσης του στόλου των Κομορών, που αλιεύει όχι μόνο στην περιοχή του Ινδικού ωκεανού, το εύρημα αυτό υπονομεύει τις προσπάθειες των Κομορών να εκπληρώσουν τις υποχρεώσεις που υπέχουν δυνάμει της UNCLOS, ιδίως των άρθρων 117 και 118.
            
         
               (61)
            
            
               Επιπλέον, με εξαίρεση την UNCLOS, οι Κομόρες δεν έχουν κυρώσει άλλες διεθνείς νομικές πράξεις σχετικά με τη διαχείριση της αλιείας. Λαμβανομένης υπόψη της σημασίας των αλληλεπικαλυπτόμενων και των άκρως μεταναστευτικών αποθεμάτων ιχθύων για τις Κομόρες, το εύρημα αυτό υπονομεύει τις προσπάθειες των Κομορών να εκπληρώσουν τα καθήκοντα που υπέχουν ως κράτος σημαίας, κράτος λιμένος, παράκτιο κράτος ή κράτος αγοράς δυνάμει της UNCLOS, ιδίως των άρθρων 63 και 64.
            
         
               (62)
            
            
               Επιπλέον, καίτοι οι λιμενικές υποδομές για τις αλιευτικές δραστηριότητες είναι κατασκευασμένες στις Κομόρες, η χώρα δεν έχει κυρώσει τη συμφωνία μέτρων για τα κράτη λιμένος του FAO του 2009.
            
         
               (63)
            
            
               Η πρακτική των Κομορών όσον αφορά την εφαρμογή των διεθνών πράξεων δεν συνάδει με τις συστάσεις στο σημείο 11 του IPOA IUU, που ενθαρρύνει τα κράτη να θεωρήσουν ότι αυτό που προέχει γι' αυτά είναι να κυρώσουν, να αποδεχθούν ή να προσχωρήσουν στη συμφωνία των Ηνωμένων Εθνών για την εφαρμογή των διατάξεων της UNCLOS σχετικά με τη διαχείριση και διατήρηση των αλληλεπικαλυπτόμενων και των άκρως μεταναστευτικών αποθεμάτων ιχθύων (UNFSA) και στη συμφωνία συμμόρφωσης του FAO. Δεν τηρούν επίσης το σημείο 14, που προβλέπει ότι τα κράτη θα πρέπει να εφαρμόζουν πλήρως και αποτελεσματικά τον κώδικα δεοντολογίας και τα συναφή διεθνή σχέδια δράσης τους.
            
         
               (64)
            
            
               Σε αντίθεση με τις συστάσεις που αναφέρονται στα σημεία 25 έως 27 του IPOA IUU, οι Κομόρες δεν ανέπτυξαν εθνικό σχέδιο δράσης για την καταπολέμηση της ΠΛΑ αλιείας.
            
         
               (65)
            
            
               Επιπλέον, όπως αναφέρεται στην αιτιολογική σκέψη 27, διαπιστώθηκε κατά την επίσκεψη ελέγχου που πραγματοποίησε η Επιτροπή ότι η διαχείριση του νηολογίου των Κομορών έχει εν μέρει ανατεθεί σε ιδιωτική εταιρεία που εδρεύει εκτός των Κομορών. Με βάση τις πληροφορίες που συνέλεξε η Επιτροπή καθώς και τις δηλώσεις των Κομορών, διαπιστώνεται ότι οι Κομόρες δεν διασφάλισαν ότι τα σκάφη που φέρουν τη σημαία τους έχουν πραγματική σχέση με τη χώρα. Αυτό παραβιάζει το άρθρο 91 της UNCLOS, που προβλέπει ότι πρέπει να υπάρχει πραγματική σχέση μεταξύ του κράτους σημαίας και των σκαφών του.
            
         
               (66)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι δυνάμει του άρθρου 31 παράγραφοι 3 και 6 του κανονισμού ΠΛΑ, οι Κομόρες δεν εκπλήρωσαν τα καθήκοντα που υπέχουν δυνάμει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
            
         3.4.   Ειδικές δυσκολίες των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
   
   
               (67)
            
            
               Υπενθυμίζεται ότι, σύμφωνα με τον UNHDI, οι Κομόρες έχουν χαμηλό δείκτη ανθρώπινης ανάπτυξης και κατατάχθηκαν 159ες μεταξύ 187 χωρών το 2013 (14). Υπενθυμίζεται επίσης ότι, σύμφωνα με τον κανονισμό (ΕΚ) αριθ. 1905/2006, οι Κομόρες κατατάσσονται στην κατηγορία των λιγότερο αναπτυγμένων χωρών σύμφωνα με τον κατάλογο δικαιούχων (ΕΑΒ) τον οποίο εξέδωσε την 1η Ιανουαρίου 2015 η DAC του ΟΟΣΑ (15).
            
         
               (68)
            
            
               Καίτοι μπορεί να υπάρχουν ειδικές δυσκολίες ως προς την ικανότητα εν γένει όσον αφορά την παρακολούθηση, τον έλεγχο και την εποπτεία, οι ειδικές δυσκολίες των Κομορών που προκύπτουν από το αναπτυξιακό επίπεδο δεν δικαιολογούν τις ανεπάρκειες που εντοπίστηκαν στις προηγούμενες ενότητες. Αυτό αφορά ιδίως την κατάσταση του νηολογίου των Κομορών και την απουσία ελέγχου, ιδίως μέσω VMS, μέρους του στόλου των Κομορών, καίτοι οι Κομόρες διαθέτουν λειτουργικό κέντρο παρακολούθησης της αλιείας και είναι σε θέση να παρακολουθούν τις δραστηριότητες που αναλαμβάνονται στην ΑΟΖ τους.
            
         
               (69)
            
            
               Φαίνεται ότι οι ελλείψεις που εντοπίστηκαν οφείλονται πρωτίστως στο διοικητικό περιβάλλον, που είναι ανεπαρκές για τη διασφάλιση της αποτελεσματικής και αποδοτικής εκτέλεσης των καθηκόντων τους ως κράτους σημαίας, παράκτιου κράτους, κράτους λιμένος και κράτους αγοράς. Η κατάσταση επιδεινώνεται από το ανισομερές μέγεθος του στόλου των Κομορών και της περιοχής στην οποία ασκεί την αλιευτική δραστηριότητά του.
            
         
               (70)
            
            
               Επιπλέον, αξίζει να σημειωθεί ότι η Ευρωπαϊκή Ένωση και η Ένωση των Κομορών έχουν υπογράψει συμφωνία σύμπραξης αλιείας (16). Το ισχύον πρωτόκολλο (17) της συμφωνίας περιλαμβάνει τομεακή χρηματοοικονομική στήριξη στην οικονομική συνεισφορά που καταβάλλεται στις Κομόρες. Η τομεακή χρηματοοικονομική στήριξη αποσκοπεί να προάγει τη βιώσιμη ανάπτυξη της αλιείας ενισχύοντας τη διοικητική και επιστημονική ικανότητα με επικέντρωση στη βιώσιμη διαχείριση, παρακολούθηση, έλεγχο και εποπτεία της αλιείας. Αυτό θα συμβάλει στο να βοηθηθούν οι Κομόρες να εκπληρώσουν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και να καταπολεμήσουν την ΠΛΑ αλιεία.
            
         
               (71)
            
            
               Επιπλέον, οι Κομόρες τυγχάνουν επίσης στήριξης από περιφερειακές πρωτοβουλίες όπως το σχέδιο SmartFish, που χρηματοδοτείται από την Ευρωπαϊκή Ένωση και που εφαρμόζεται από την επιτροπή Ινδικού ωκεανού (IOC) και αποσκοπεί, μεταξύ άλλων, στην καταπολέμηση της ΠΛΑ αλιείας μέσω κοινών πόρων, ανταλλαγής πληροφοριών, κατάρτισης και ανάπτυξης λειτουργικών συστημάτων παρακολούθησης, ελέγχου και εποπτείας.
            
         
               (72)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι δυνάμει του άρθρου 31 παράγραφος 7 του κανονισμού ΠΛΑ το αναπτυξιακό καθεστώς και η γενική επίδοση των Κομορών όσον αφορά τη διαχείριση της αλιείας μπορεί να μην επηρεάζονται αρνητικά από το αναπτυξιακό τους επίπεδο. Ωστόσο, λαμβανομένου υπόψη του χαρακτήρα των ανεπαρκειών που διαπιστώθηκαν στις Κομόρες, το αναπτυξιακό επίπεδο των Κομορών δεν μπορεί να χρησιμοποιηθεί για την πλήρη παράβλεψη ή την αιτιολόγηση της γενικής τους επίδοσης ως κράτους σημαίας ή παράκτιου κράτους στον τομέα της αλιείας, καθώς και της ανεπαρκούς δράσης τους για την πρόληψη, την αποτροπή και την εξάλειψη της ΠΛΑ αλιείας.
            
         4.   ΣΥΜΠΕΡΑΣΜΑ ΣΧΕΤΙΚΑ ΜΕ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (73)
            
            
               Με βάση τα συμπεράσματα που συνάγονται σε σχέση με το γεγονός ότι οι Κομόρες δεν εκπλήρωσαν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και δεν έλαβαν μέτρα για την πρόληψη, την αποτροπή και την εξάλειψη της ΠΛΑ αλιείας, στη χώρα αυτή πρέπει να κοινοποιηθεί το ενδεχόμενο να χαρακτηριστεί από την Επιτροπή, σύμφωνα με το άρθρο 32 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (74)
            
            
               Σύμφωνα με το άρθρο 32 παράγραφος 1 του κανονισμού ΠΛΑ, η Επιτροπή οφείλει να ενημερώσει τις Κομόρες για το ενδεχόμενο να χαρακτηριστεί ως μη συνεργαζόμενη τρίτη χώρα. Η Επιτροπή θα πρέπει επίσης να κινήσει όλες τις διαδικασίες που ορίζονται στο άρθρο 32 του κανονισμού ΠΛΑ σε σχέση με τις Κομόρες. Για λόγους χρηστής διοίκησης, πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να διορθώσει την κατάσταση.
            
         
               (75)
            
            
               Επιπλέον, η κοινοποίηση στις Κομόρες του ενδεχομένου να χαρακτηριστεί ως χώρα που η Επιτροπή θεωρεί μη συνεργαζόμενη για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μελλοντική λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων χωρών,
            
         ΑΠΟΦΑΣΙΖΕΙ:
   Άρθρο μόνο
   Κοινοποιείται στην Ένωση των Κομορών το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
   
      Βρυξέλλες, 1η Οκτωβρίου 2015.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 286 της 29.10.2008, σ. 1.
   
      (2)  Τα στοιχεία αντλήθηκαν από τον δικτυακό τόπο: http://ec.europa.eu/fisheries/news_and_events/press_releases/2011/20111031/index_en.htm
   
      (3)  Κανονισμός (ΕΚ) αριθ. 1563/2006 του Συμβουλίου, της 5ης Οκτωβρίου 2006, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών (ΕΕ L 290 της 20.10.2006, σ. 6).
   
      (4)  Διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας, Οργανισμός Επισιτισμού και Γεωργίας των Ηνωμένων Εθνών, 2001.
   
      (5)  Προαιρετικές κατευθυντήριες γραμμές του FAO σχετικά με την επίδοση του κράτους σημαίας, Μάρτιος 2014, στοιχεία που αντλήθηκαν από τον δικτυακό τόπο: http://www.fao.org/3/a-mk052e.pdf
   
      (6)  Τα στοιχεία αντλήθηκαν από την Greenpeace, Αποστολή Esperanza στη Δυτική Αφρική 2014, Μάιος 2015, από τον δικτυακό τόπο: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/
   
      (7)  Βλέπε υποσημείωση 2.
   
      (8)  Βλέπε υποσημείωση 2.
   
      (9)  Τα στοιχεία αντλήθηκαν από τον δικτυακό τόπο: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf
   
      (10)  Τα στοιχεία αντλήθηκαν από τον δικτυακό τόπο: http://hdr.undp.org/en/content/table-1-human-development-index-and-its-components
   
      (11)  Κανονισμός (ΕΚ) αριθ. 1905/2006 Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 378 της 27.12.2006, σ. 41).
   
      (12)  Τα στοιχεία αντλήθηκαν από τον δικτυακό τόπο: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf
   
      (13)  Τα στοιχεία αντλήθηκαν από τον δικτυακό τόπο: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf
   
      (14)  Βλέπε υποσημείωση 10.
   
      (15)  Βλέπε υποσημείωση 12.
   
      (16)  Βλέπε υποσημείωση 3.
   
      (17)  Απόφαση 2013/786/ΕΕ του Συμβουλίου, της 16ης Δεκεμβρίου 2013, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και της Ένωσης των Κομορών, σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δύο μερών (ΕΕ L 349 της 21.12.2013, σ. 4) και Πρωτόκολλο μεταξύ της Ευρωπαϊκής Ένωσης και της Ένωσης των Κομoρών σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δυο πλευρών (ΕΕ L 349 της 21.12.2013, σ. 5).